Битката при Брайтенфелд се състои на 17 септември 1631 г., недалеч от Лайпциг. Към 24 000 шведи се присъединяват 18 000 саксонци и така протестантската армия значително надвишава тази на граф фон Тили. Все пак католическият генерал не мисли да отстъпва. Той знае, че ако победи, ще се увенчае с вечна слава. Построява армията си по испански маниер, като формира големи карета от войници, допълнени по фланговете от мускетари. Оръдията застават отпред. Артилерията на протестантите има едно предимство, което на този етап Тили не може да предвиди – тя е по-лека и маневрена и по-бързо може да се прегрупира. Именно артилерията открива битката, шведите нанасят по-тежки загуби на противника си. Тогава Папенхайм се впуска в конна атака срещу шведската конница, командвана от Юхан Банер. Посрещнат е от унищожителен огън на мускетарите. Въпреки загубите, той опитва отново и отново, докато Банер минава в контраатака и му нанася пълно поражение.